DEFENSEM LES PENSIONS

ORGANITZEM LA MOBILITZACIÓ

Les polítiques de retallades socials i laborals han afectat greument el sistema públic de pensions.

La rebaixa de sous, la precarietat generalitzada, el frau laboral generalitzat i creixent, la no pujada del salari mínim, les tarifes planes i bonificacions de quotes als empresaris, són la cara més negativa de la política que està portant al govern del PP a dilapidar una de les conquestes més significatives de la classe obrera: les pensions públiques de la Seguretat Social.

Durant anys, hem patit retallades en les pensions amb l’excusa de reformes que se suposava que havien de salvar-les i que el que ens han portat són reduccions de la quantia de les pensions, increments dels anys necessaris per accedir-hi, augments de l’edat de jubilació, etc.

I ara, una altra vegada, ens amenacen amb una reforma mentre es continua buidant la guardiola de reserva de les pensions, fins al punt que el mateix govern reconeix que quedarà extinta durant l’any 2017, mentre es continuen lliurant milers de milions en bonificacions a la contractació i se segueix ocultant el veritable origen del problema: l’interès de les companyies asseguradores, majoritàriament en mans de la banca, de donar sortida a assegurances privades.

Aquesta agressió sobre les pensions dels treballadors té un abast internacional i, una altra vegada, viurem aquests dies un bombardeig de notícies per mirar de vendre’ns les bondats dels sistemes privats, basats en la capitalització individual, en contraposició al sistema públic basat en la solidaritat intergeneracional i ocultant-nos que en tots els models hi ha problemes, tal com ho demostren les mobilitzacions a Xile, on els treballadors conjuntament amb les seves organitzacions, es mobilitzen contra les pensions privades, o que el fons de pensions més gran del món, el de Japó, acaba de reconèixer pèrdues en el primer semestre de 2016 de prop de 90.000 milions d’euros.

I és que la retallada i la modificació del sistema de pensions és a les agendes dels governs, en particular a la UE.

Per això, l’11è Congrés de la UGT de Tarragona, celebrat a Montblanc, el 10 de novembre de 2016, resol:

**Exigim que es busquin solucions reals a les causes del dèficit de la Seguretat Social, que s’aturi el procés de buidar el Fons de Reserva, que es revalorin les pensions d’acord al cost de la vida, i que no es permeti l’increment de l’edat de jubilació ni les condicions per accedir-hi.**